**Doložka  prednosti medzinárodnej zmluvy pred zákonmi Slovenskej republiky**

**článok 7 ods. 5 Ústavy SR**

**1. Gestor zmluvy:** Ministerstvo vnútra Slovenskej republiky

**2. Názov zmluvy:** **Zmluva o európskom informačnom systéme vozidiel a vodičských preukazov (EUCARIS)**

**3. Účel a predmet zmluvy a jeho úprava v právnom poriadku SR:**

Zmluva je základom vytvorenia systému, prostredníctvom ktorého si môžu zmluvné strany navzájom prehliadať databázy obsahujúce informácie o vozidlách a/alebo vodičských preukazoch.

Účelom Európskeho informačného systému vozidiel a vodičských preukazov je zabezpečiť presnosť a spoľahlivosť centrálnych evidencií vozidiel a vodičských preukazov zmluvných strán, napomáhať pri predchádzaní, vyšetrovaní a stíhaní trestných činov týkajúcich sa evidencie vozidiel, vodičských preukazov a iných podvodov a trestných činov týkajúcich sa vozidiel a rýchla výmena informácií o údajoch o vozidlách a vodičských preukazoch medzi zmluvnými stranami.

4. Priama úprava práv alebo povinností fyzických osôb alebo právnických osôb
vo vzťahu k príslušným zákonom SR:

Zmluva priamo zakladá práva alebo povinnosti fyzických osôb alebo právnických osôb. Konkrétne ide o články 14, 21.

**5. Úprava predmetu medzinárodnej zmluvy v práve ES/EÚ:**

Podnetom na pristúpenie SR k zmluve sa stalo aj  Rozhodnutie Rady zo dňa 22. decembra 2004 o potláčaní trestnej činnosti súvisiacej s vozidlami, ktorá má cezhraničné dôsledky (2004/919/ES), ktoré členské štáty nepriamo vyzýva k pristúpeniu k zmluve. Ustanovenia o ochrane osobných údajov SR uplatňuje prebratím smernice Európskeho parlamentu a Rady 95/46/ES z 24. októbra 1995 o ochrane jednotlivcov pri spracúvaní osobných údajov a voľnom pohybe týchto údajov (Ú. v. ES, L 281, 23.11.1995) v znení nariadenia Európskeho parlamentu a Rady (ES) č. 1882/2003 z. 29. septembra 2003 (Ú. v. EÚ L 284, 31.10.2003 Zhoda zmluvy s právom ES/EÚ: úplná

**6. Kategória zmluvy podľa čl. 7 ods. 4 Ústavy SR (vyžaduje pred ratifikáciou súhlas NR SR):**

Z kategórií vymedzených čl. 7 ods. 4 Ústavy Slovenskej republiky je táto zmluva medzinárodnou zmluvou, ktorá priamo zakladá práva alebo povinností fyzických osôb alebo právnických osôb, preto sa na jej platnosť pred ratifikáciou vyžaduje súhlas Národnej rady Slovenskej republiky.

**7. Kategória zmluvy podľa čl. 7 ods. 5 Ústavy SR (má prednosť pred zákonmi a
na ktorú nie je potrebný zákon):**

Ide o medzinárodnú zmluvu, ktorá priamo zakladá práva alebo povinnosti fyzických osôb alebo právnických osôb a zároveň o medzinárodnú zmluvu, na ktorej vykonanie nie je potrebný zákon.

**8. Dopady prijatia medzinárodnej zmluvy, ktorá má prednosť pred zákonmi,
na slovenský právny poriadok** **(uvedú sa právne predpisy alebo ich jednotlivé ustanovenia, ktorých sa medzinárodná zmluva týka; potreba ich zrušenia alebo zmeny z dôvodu duplicity)**

Zmluva, vzhľadom na svoju špecifickú povahu, bude ovplyvňovať najmä právne predpisy upravujúce evidenciu vodičov, vodičských oprávnení a vozidiel.

Pôjde najmä o:

* zákon 171/1993 Z. z. o Policajnom zbore v znení neskorších predpisov;
* zákon č. 315/1996 Z. z. o premávke na pozemných komunikáciách v znení neskorších predpisov;
* vyhláška Ministerstva vnútra SR č. 225/2004 Z. z., ktorou sa vykonávajú niektoré ustanovenia zákona NR SR o premávke na pozemných komunikáciách v znení neskorších predpisov;
* zákon 428/2002 Z. z. o ochrane osobných údajov v znení neskorších predpisov.

Zmluva nevyžaduje zmeny v právnom poriadku Slovenskej republiky a nedotýka sa záväzkov z iných medzinárodných zmlúv, ktorými je Slovenská republika viazaná.

Po pristúpení Slovenskej republiky k Zmluve o európskom informačnom systéme vozidiel a vodičských preukazov (EUCARIS) sa táto stane základom pre výmenu informácií v súlade s Dohovorom medzi Belgickým kráľovstvom, Spolkovou republikou Nemecko, Španielskym kráľovstvom, Francúzskou republikou, Luxemburským veľkovojvodstvom, Holandským kráľovstvom a Rakúskou republikou o zintenzívnení cezhraničnej spolupráce najmä v boji proti terorizmu, cezhraničnej trestnej činnosti a nelegálnej migrácii (Prüm, 27. máj 2005).